b"\n_START_ARTICLE_\nPyrrhos\n_START_SECTION_\nF\xc3\xb8rste \xc3\xa5r\n_START_PARAGRAPH_\nPyrrhos var s\xc3\xb8nn av Aiakides og Fthia, en kvinne fra Thessalia og tremenning av Aleksander den store (via Aleksanders mor Olympias). Han hadde to s\xc3\xb8stre: Deidamia og Troias. Pyrrhos var kun to \xc3\xa5r gammel da hans far ble veltet fra tronen i 317 f.Kr. Hans familie s\xc3\xb8kte tilflukt hos Glaukias, konge av taulantierne, en av de st\xc3\xb8rste illyriske stammene nord for Hellas. Pyrrhos ble oppfostret hos Beroea, hustru av Glaukias, og av en molossianer fra Aiakos' slekt._NEWLINE_Glaukias gjeninnsatte Pyrrhos p\xc3\xa5 tronen i 306 f.Kr. Han var da tolv \xc3\xa5r gammel og det var opplagt at han var underlagt Glaukias, hvilket molossierne opponerte mot. Da Pyrrhos bes\xc3\xb8kte Glaukias for \xc3\xa5 delta i et bryllup, gjorde molossierne oppr\xc3\xb8r, plyndret hans eiendom og inventerte Neoptolemos II igjen for i 302 f.Kr. for \xc3\xa5 overta tronen. Det er sannsynlig at Kassandros sto bak dette oppr\xc3\xb8ret._NEWLINE_Han dro da for \xc3\xa5 tjenestegj\xc3\xb8re som h\xc3\xa6rf\xc3\xb8rer i diadokenes krig. Antigonos I Monofthalmos fors\xc3\xb8kte \xc3\xa5 forene det rike som Aleksander den store hadde etterlatt seg. Imot ham var Kassandros av Makedonia, Selevkos I Nikator av Babylonia, og Ptolemaios I Soter i Egypt. Antigonos' s\xc3\xb8nn Demetrios I Poliorketes invaderte Hellas, og Glaukias hadde alliert seg med ham da han var en fiende av hans egen fiende Kassandros. Alliansen ble forent med ekteskap. Glaukias ga Demetrios s\xc3\xb8steren til Pyrrhos, Deidamia. Pyrrhos og Demetrios ble svogere._NEWLINE_Demetrios tok Pyrrhos med til Anatolia hvor det ble holdt et stort slag mellom Antigonos og Demetrios p\xc3\xa5 den ene siden og et gresk sammenslutning p\xc3\xa5 den motsatte siden, ledet av Selevkos I Nikator. De m\xc3\xb8ttes i slaget ved Ipsos i 301 f.Kr. Pyrrhos skal ha kjempet med stor tapperhet, men hans side ble beseiret av de 500 krigselefantene til Selevkos. Antigonos ble drept, og Demetrios og Pyrrhos ble tvunget til \xc3\xa5 flykte. Demetrios hadde en stor fl\xc3\xa5te og hadde garnisoner med soldater i de greske byene. Det er mulig at Pyrrhos fungerte som offiser i en av disse for en tid. I forhandlingene etter slaget, ble Pyrrhos sendt som gissel til Alexandria i 298 f.Kr. under vilk\xc3\xa5rene av en fredsavtale mellom Demetrios og Ptolemaios I Soter._NEWLINE_Pyrrhos var knapt tyve \xc3\xa5r da han kom til Ptolemaios I Soters hovedstad. Det synes som om han ble godt likt og deltok i jaktselskaper. I Egypt giftet han seg med Ptolemaios' stedatter Antigone (en datter av Ptolemaios' hustru  Berenike fra hennes f\xc3\xb8rste ekteskap med Filip, en makedoner). Ekteskapet innebar at Pyrrhos ble alliert av Demetrios' fiende Ptolemaios i Egypt og med finansiell og milit\xc3\xa6r st\xc3\xb8tte fra Ptolemaios fikk Pyrrhos i 297 f.Kr. fikk tilbake sitt konged\xc3\xb8mmet i Epirus. Pyrrhos' biograf Plutark har bemerket at Pyrrhos \xc2\xabhadde en s\xc3\xa6rskilt dyktighet i \xc3\xa5 f\xc3\xa5 de store [menn] til \xc3\xa5 f\xc3\xb8lge hans interesser.\xc2\xbb\n_START_SECTION_\nKonge av Epirus\n_START_PARAGRAPH_\nPyrrhos annonserte i Epirus at han ville dele makten med Neoptolemos (far til Aleksander I og Olympias, mor til Aleksander den store). Neoptolemos valgte \xc3\xa5 tro p\xc3\xa5 dette. Kanskje for at Pyrrhos tross alt var hans slektning. Pyrrhos fungerte antagelig som Ptolemaios I Soters vakthund i Europa og voktet de egyptiske interesser mot Kassandros i Makedonia. I 295 f.Kr. fikk Pyrrhos drept Neoptolemos under et gjestebud og fikk folket til \xc3\xa5 tro at den d\xc3\xb8de hadde v\xc3\xa6rt ulojal og trol\xc3\xb8s. Etter \xc3\xa5 ha sikret Epirus, gikk han etter den store oppgaven, \xc3\xa5 skaffe seg konged\xc3\xb8mmet Makedonia. I 298 f.Kr. hadde Kassandros d\xc3\xb8d og etterlatt den makedonske tronen til s\xc3\xb8nn Filip IV, men som d\xc3\xb8de selv (av naturlige \xc3\xa5rsaker) i l\xc3\xb8pet av to m\xc3\xa5neder. Hans to br\xc3\xb8dre delte riket; Antipatros II og Aleksander V som delte hver sin halvdel med elven Axios (i dag Vardar) som grense. Enigheten mellom br\xc3\xb8dre endret seg snart, og Aleksander V f\xc3\xb8lte seg truet og inviterte Pyrrhos og Demetrios til \xc3\xa5 st\xc3\xb8tte ham._NEWLINE_Pyrrhos invaderte Makedonia i 294 f.Kr. og gjeninnf\xc3\xb8rte balansen mellom br\xc3\xb8drene. Som gjenytelse fikk han en del av Molossis som hadde blitt erobret av Filip II av Makedonia, og byen Ambrakia (dagens Arta). Det ble Pyrrhos' nye hovedstad, en by som hadde tilgang til havet. I mellomtiden hadde Demetrios, og var n\xc3\xa5 ikke lenger en \xc3\xb8nsket gjest. Aleksander V m\xc3\xb8tte ham, og ved en middag ble han drept. Demetrios angrep deretter den andre kongen, Antipatros, som flyktet og kom aldri tilbake. Demetrios I Poliorketes ble den nye kongen av Makedonia._NEWLINE_Pyrrhos' hustru Antigone d\xc3\xb8de i barsel, og han giftet seg p\xc3\xa5 nytt med tre andre kvinner. Den f\xc3\xb8rste var en gresk kvinne ved Lanassa, datter av Agathokles, konge av Syrakusa p\xc3\xa5 Sicilia, og hennes medgift besto av \xc3\xb8yene Lefkada og Korkyra (dagens Korfu). Pyrrhos giftet seg ogs\xc3\xa5 med en datter av kong Audoleon av Paionia, nord for Makedoina, og til Birkenna, datteren av Bardyllis, en konge av illyrere. Gjennom disse ekteskapsalliansene var han i fred med alle sine naboer, inkludert Makedonia hvor den nye konge Demetrios var gift med hans s\xc3\xb8ster.\n_START_SECTION_\nKrig med Demetrios\n_START_PARAGRAPH_\nMens Pyrrhos bygde opp sitt rike og sin hovedstad, ekspanderte Demetrios sin makt. Han kontrollerte mange av de greske bystatene, men hadde ikke kontroll over Sparta i s\xc3\xb8r og Aitolia i vest. Det var ogs\xc3\xa5 oppr\xc3\xb8r i Thessalia og Boiotia i sentrale Hellas, og det er indikasjoner at Pyrrhos ga hjelp til disse. Pyrrhos' s\xc3\xb8ster Deidamia, Demetrios' hustru, var n\xc3\xa5 d\xc3\xb8d, men verre var det at Pyrrhos' hustru Lanassa r\xc3\xb8mte og s\xc3\xb8kte tilflukt i palasset til Demetrios, og hun giftet seg med ham i 290 f.Kr._NEWLINE_Denne personlige konflikten br\xc3\xb8t ut i krig da Demetrios angrep Aitolia. Pyrrhos annonserte at han ville gi si st\xc3\xb8tte til Aitolia som var hans s\xc3\xb8rlige naboer. Pyrrhos gikk deretter inn i Aitolia med sin h\xc3\xa6r, men de to h\xc3\xa6rene omgikk hverandre. Mens Pyrrhos angrep Pantaukos, Demetrios' nestkommanderende i Aitolia, herjet Demetrios i deler av Epirus. Etter \xc3\xa5 ha v\xc3\xa6rt seierrik i Aitolia, invaderte Pyrrhos Makedonia, men her ble han sl\xc3\xa5tt tilbake. I 289 f.Kr. hadde Demetrios og Pyrrhos fornyet sin allianse, men det makedonske nederlaget i Aitolia gjorde Pyrrhos til den moralske seierherre. Ikke siden f\xc3\xb8r Filip II hadde den makedonske h\xc3\xa6ren blitt beseiret. Pyrrhos' omd\xc3\xb8mme som en stor h\xc3\xa6rf\xc3\xb8rer fikk et l\xc3\xb8ft, og ble omtalt som \xc2\xab\xc3\xb8rnen\xc2\xbb, et tilnavn som minnet om en annen unge krigerkonge, Aleksander den store.\n_START_SECTION_\nKonge av Makedonia\n_START_PARAGRAPH_\nDemetrios var aldri en popul\xc3\xa6r konge i Makedonia. I 288 f.Kr. gjorde makedonerne oppr\xc3\xb8r. Samtidig var Demetrios omgitt av fiender. Han innsatte sin s\xc3\xb8nn Antigonos II Gonatas for \xc3\xa5 styre Hellas mens han selv dro \xc3\xb8stover i en storstilt erobring. Hans h\xc3\xa6r var like stor som den til Filip II og Aleksander, og hans marine var sterkere. Mens Demetrios var ute av landet, invaderte Pyrrhos kongeriket Makedonia i 286 f.Kr.og ble raskt anerkjent som konge. I \xc3\xb8yeblikket var han hersker av alt land fra Det joniske hav i vest til Egeerhavet i \xc3\xb8st. Det ble antagelig for truende for Lysimakhos i Trakia som invaderte Makedonia \xc3\xb8stfra. De to ble enige om \xc3\xa5 dele Makedonia og med elven Axios som grense, tilsvarende som avtalen mellom Antipatros II og Aleksander V._NEWLINE_Pyrrhos invaderte Thessalia som hadde forblitt lojal til Demetrios og hans s\xc3\xb8nn Antigonos II. Det er mulig at det var koordinert med Athen som angrep Antigonos' garnison i Pireus. Antigonos II Gonatas var redusert til den sentrale Hellas og Peloponnes, og ble tvunget til \xc3\xa5 inng\xc3\xa5 fredsavtale med Pyrrhos hvor han frasa seg Thessalia i 285 f.Kr. Samtidig hadde Demetrios blitt tatt til fange i Asia av Selevkos I Nikator og d\xc3\xb8de noen f\xc3\xa5 \xc3\xa5r senere i fangenskap. Dette \xc3\xa5ret markerte Pyrrhos p\xc3\xa5 h\xc3\xb8yden av hans makt._NEWLINE_Da deres felles fiende Demetrios var fjernet begynte enigheten mellom Pyrrhos og Lysimakhos \xc3\xa5 forvitre. Lysimakhos kj\xc3\xb8pte Pyrrhos' kommandanter, inngikk avtale med makedonerne, og sommeren 285 f.Kr. ble Pyrrhos tvunget til \xc3\xa5 dra tilbake til Epirus. Han hadde tapt sin andel av Makedonia og Thessalia til Lysimakhos uten kamp. Selevkos I Nikator angrep deretter Lysimakhos, og sistnevnte tapte alt i slaget ved Korupedion i 281 f.Kr. hvor den gamle h\xc3\xa6rf\xc3\xb8reren ble drept. Men straks Selevkos ankom Europa rett etter ble han myrdet av en usurpator ved navn Ptolemaios Keraunos, som deretter klarte overtale makedonerne til \xc3\xa5 akseptere ham som konge. Det burde ha gitt muligheter for Pyrrhos til \xc3\xa5 gjenvinne b\xc3\xa5de Makedonia og det meste av Hellas. Historikerne har tilskrevet det til hans temperament at han ikke grep denne sjansen. Han var for rastl\xc3\xb8s til \xc3\xa5 styre som en regjerende konge, han var en h\xc3\xa6rf\xc3\xb8rer som hadde andre planer."